Poliisi epäilee ulkomaalaistaustaisen nuorisojoukon hyökänneen viiden suomalaisen nuorukaisen kimppuun Espoon Kauklahdessa.

Suomalaisnuorten poliisille tekemän ilmoituksen mukaan 20-30 hengen ulkomaalaistaustainen nuorisoporukka hyökkäsi heidän kimppuunsa Kauklahden aseman lähellä sunnuntain vastaisena yönä hieman ennen yhtä.

Poliisin mukaan kahakan molemmat osapuolet ovat noin parikymppisiä nuoria miehiä.

– Molempien joukossa on vähän nuorempia ja vähän vanhempiakin, tapahtuman tutkintaa johtava rikoskomisario Henrik Niklander toteaa.

Poliisi tutkii tapahtumia useana pahoinpitelynä.

– Erimielisyyttä siinä on tullut. Sitten on käytetty nyrkkejä ja potkittu. Vielä on vaikea sanoa motiivista, että miksi päälle käytiin, Niklander sanoo.

Niklanderin mukaan hakkaamisen kohteeksi joutuneet nuoret selvisivät tilanteessa ilman vakavia vammoja.

Välikohtaus kesti muutamia minuutteja.

Poliisin mukaan tilanne päättyi, kun isompi nuorisoporukka hyppäsi Helsinkiin päin lähtevään junaan. Osa heistä jäi pois junasta Keran, Kilon ja Leppävaaran asemilla. Jotkut nuorista aiheuttivat junassa myös järjestyshäiriöitä, jolloin vartijat poistivat heidät kyydistä.

Poliisi kaipaa silminnäkijöitä

Suomalaisnuorten mukaan osapuolet eivät tunteneet toisiaan entuudestaan.

Poliisi kaipaa nyt tapahtumille silminnäkijöitä. Lisäksi se selvittää tallentuiko välikohtaus Kauklahden aseman valvontakameroille.

Poliisi pyytää ilmoittamaan mahdollisia havaintoja numeroon: 0295 438 459 tai 0295 438 330.

– Epäiltyjä ei ole tavoitettu, eikä heistä ketään ole vielä tunnistettukaan, rikoskomisario Niklander kertoo.

Kahakasta kertoi ensimmäisenä Ilta-Sanomat